Skaterlag toe geliefde plant eintlik ongewens isWilgeroos (“fireweed”) (Foto: kallerna, eie werk via Wikimedia Commons) Tuinmaak word ŉ saak van liefde hoe meer mens leer oor wat presies jou plante nodig het om te floreer. Diegene met groeihande kan ure lank die blare en grond bestudeer om seker te maak hul plante is gesond en gelukkig. ŉ Vrou, wat al maande lank ŉ plant in haar tuin natgelei en versorg het, het die vrug van haar harde werk gesien soos wat die plant floreer het, berig die Britse Daily Star. Sy het besluit om meer oor die plant uit te vind en die spesie te identifiseer sodat sy nog beter daarvoor kon sorg. Haar navraag het egter vinnig tot ŉ gelag gelei met ŉ onverwagse uitslag: sy versorg toe al die tyd ŉ onkruid! “Ek kan nou maar net so wel hierdie deel … sodat julle almal lekker kan lag,” het sy op die Facebook-groep Gardening On A Budget Official gesê. “Ek gee al maande lank, wel, sedert verlede jaar, vir hierdie pot water en voeding, en ek het sopas uitgevind … dit is ŉ ONKRUID. Maar ek het bietjie navorsing gedoen en hy dra mooi pers blomme, so ek gaan hom hou.” Die wilgeroos (“fireweed”) dra helderkleurige blomme en dit is dus maklik om dit met ŉ plant te misgis – en talle ander lede op die groep het bely hulle het al dieselfde oorgekom. “Ek het dieselfde gedoen! Ek was so trots hoe hy floreer het,” het een persoon geskryf.